CELEX: 52012DP0100
Language: el
Date: 2012-03-29 00:00:00
Title: Αίτηση υπεράσπισης της βουλευτικής ασυλίας του Luigi de Magistris Απόφαση του Ευρωπαϊκού Κοινοβουλίου της 29ης Μαρτίου 2012 σχετικά με την αίτηση υπεράσπισης της ασυλίας και των προνομίων που υπέβαλε ο Luigi de Magistris (2011/2064(IMM))

6.9.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               CE 257/85
            
         Πέμπτη 29 Μαρτίου 2012Αίτηση υπεράσπισης της βουλευτικής ασυλίας του Luigi de Magistris
   P7_TA(2012)0100
   Απόφαση του Ευρωπαϊκού Κοινοβουλίου της 29ης Μαρτίου 2012 σχετικά με την αίτηση υπεράσπισης της ασυλίας και των προνομίων που υπέβαλε ο Luigi de Magistris (2011/2064(IMM))
   2013/C 257 E/11
   
      Το Ευρωπαϊκό Κοινοβούλιο,
   
   
               —
            
            
               έχοντας υπόψη τις αιτήσεις του Luigi de Magistris της 15ης Μαρτίου και 1ης Απριλίου 2011, που ανακοινώθηκαν στην ολομέλεια στις 24 Μαρτίου και 6 Απριλίου 2011, για την υπεράσπιση της ασυλίας του σε σχέση με διαδικασίες που εκκρεμούν ενώπιον του Δικαστηρίου του Catanzaro, στην Ιταλία,
            
         
               —
            
            
               αφού άκουσε τον Luigi de Magistris, σύμφωνα με το άρθρο 7 παράγραφος 3 του Κανονισμού του,
            
         
               —
            
            
               έχοντας υπόψη τις γραπτές παρατηρήσεις που υπέβαλε ο Luigi de Magistris, σύμφωνα με το άρθρο 7 παράγραφος 3 του Κανονισμού του,
            
         
               —
            
            
               έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
            
         
               —
            
            
               έχοντας υπόψη τις από 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010 και 6 Σεπτεμβρίου 2011 αποφάσεις του Δικαστηρίου της Ευρωπαϊκής Ένωσης (1),
            
         
               —
            
            
               έχοντας υπόψη το άρθρο 68 του Συντάγματος της Ιταλικής Δημοκρατίας,
            
         
               —
            
            
               έχοντας υπόψη το άρθρο 6 παράγραφος 3 και το άρθρο 7 του Κανονισμού του,
            
         
               —
            
            
               έχοντας υπόψη την έκθεση της Επιτροπής Νομικών Θεμάτων (A7-0070/2012),
            
         
               A.
            
            
               λαμβάνοντας υπόψη ότι ένας βουλευτής του Ευρωπαϊκού Κοινοβουλίου, ο Luigi de Magistris υπέβαλε αίτηση για την υπεράσπιση της βουλευτικής του ασυλίας σε σχέση με διαδικασίες που εκκρεμούν ενώπιον ιταλικού δικαστηρίου·
            
         
               B.
            
            
               λαμβάνοντας υπόψη ότι η αίτηση του Luigi de Magistris αφορά αγωγή που ασκήθηκε εις βάρος του ενώπιον του Δικαστηρίου του Catanzaro, εξ ονόματος του κ. Maurizio Mottola di Amato, σε σχέση με δύο άρθρα που ο Luigi de Magistris ανήρτησε στην ιστοσελίδα του στις αρχές του 2011·
            
         
               Γ.
            
            
               λαμβάνοντας υπόψη ότι σύμφωνα με την αγωγή, οι δηλώσεις που έγιναν σε αυτά τα άρθρα συνιστούν συκοφαντική δυσφήμιση με αποτέλεσμα να ασκηθεί αγωγή αποζημίωσης και να υποβληθεί αίτηση προκειμένου να διαταχθεί η απομάκρυνση των άρθρων·
            
         
               Δ.
            
            
               λαμβάνοντας υπόψη ότι τα άρθρα δημοσιεύθηκαν στην ιστοσελίδα σε χρόνο κατά τον οποίο ο Luigi de Magistris ήταν βουλευτής του Ευρωπαϊκού Κοινοβουλίου, μετά την εκλογή του στις εκλογές για το Ευρωπαϊκό Κοινοβούλιο το 2009·
            
         
               E.
            
            
               λαμβάνοντας υπόψη ότι, σύμφωνα με το άρθρο 8 του Πρωτοκόλλου περί των προνομίων και ασυλιών της Ευρωπαϊκής Ένωσης, οι βουλευτές του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη για γνώμη ή ψήφο δοθείσα κατά την άσκηση των καθηκόντων τους, και ότι σύμφωνα με το άρθρο 9 του Πρωτοκόλλου αυτού τα μέλη του απολαύουν εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
            
         
               ΣΤ.
            
            
               λαμβάνοντας υπόψη ότι ο Luigi de Magistris επικαλείται αμφότερα τα άρθρα 8 και 9 του Πρωτοκόλλου, ωστόσο δεδομένου ότι το άρθρο 9 στερείται, με βάση το άρθρο 68 του ιταλικού συντάγματος, ουσίας, ο Luigi de Magistris στηρίζεται προφανώς μόνο στο άρθρο 8·
            
         
               Ζ.
            
            
               λαμβάνοντας υπόψη ότι, σύμφωνα με πάγια πρακτική του Κοινοβουλίου, το γεγονός ότι μια δικαστική διαδικασία άπτεται του αστικού ή διοικητικού δικαίου, ή περιέχει ορισμένες πτυχές που εμπίπτουν στο αστικό ή διοικητικό δίκαιο, δεν εμποδίζει καθεαυτό την εφαρμογή της ασυλίας που χορηγείται από το άρθρο αυτό·
            
         
               Η.
            
            
               λαμβάνοντας υπόψη ότι τα πραγματικά περιστατικά της υπόθεσης, όπως αυτά εκτίθενται στην αγωγή και στις έγγραφες παρατηρήσεις που υπέβαλε ο Luigi de Magistris στην Επιτροπή Νομικών Θεμάτων φανερώνουν ότι οι σχετικές δηλώσεις έχουν άμεση και προφανή σχέση με την άσκηση των καθηκόντων του Luigi de Magistris ως βουλευτής του Ευρωπαϊκού Κοινοβουλίου·
            
         
               Θ.
            
            
               λαμβάνοντας υπόψη ότι ο Luigi de Magistris, όταν δημοσιεύθηκαν τα εν λόγω άρθρα, ενεργούσε στο πλαίσιο της εκτέλεσης των καθηκόντων του ως βουλευτής του Ευρωπαϊκού Κοινοβουλίου·
            
         
               1.
            
            
               αποφασίζει να υπερασπίσει την ασυλία και τα προνόμια του Luigi de Magistris·
            
         
               2.
            
            
               αναθέτει στον Πρόεδρό του να διαβιβάσει αμέσως την παρούσα απόφαση και την έκθεση της αρμόδιας επιτροπής στην αρμόδια αρχή της Ιταλικής Δημοκρατίας και στον Luigi de Magistris.
            
         
      (1)  Υπόθεση 101/63 Wagner κατά Fohrmann and Krier, Συλλογή 1964, σελ. 195, υπόθεση 149/85 Wybot κατά Faure και άλλων, Συλλογή 1986, σελ. 2391, υπόθεση T-345/05 Mote κατά Κοινοβουλίου, Συλλογή 2008, σελ. II-2849, συνεκδικαθείσες υποθέσεις C-200/07 και C-201/07 Marra κατά De Gregorio και Clemente, Συλλογή 2008, σελ. I-7929, υπόθεση T-42/06 Gollnisch κατά Κοινοβουλίου, Συλλογή 2010, σελ. ΙΙ-1135, και υπόθεση C-163/10 Patriciello (δεν έχει δημοσιευθεί ακόμη στη Συλλογή).